На основу чл. 44 став 1 тачка 5 Закона о локалној самоуправи („Службени гласник РС“, број 129/07) и члана 57. Статута општине Голубац („Службени гласник општине Голубац, број 7/08, 6/11 и 6/14 ,) а у складу са Локалним акционим планом запошљавања општине Голубац за 2016. годину, број 101 – 1 од 24.02.2016. године, Председник општине Голубац дана 06.06.2016. године, расписује:

**Ј А В Н И П О З И В**

**ПОСЛОДАВЦИМА ЗА ДОДЕЛУ СУБВЕНЦИЈЕ**

**ЗА ОТВАРАЊЕ НОВИХ РАДНИХ МЕСТА У 2016. ГОДИНИ**

**I ОПИС МЕРЕ И ВИСИНА СРЕДСТАВА**

Субвенцијa за отварање нових радних места oдобрава се послодавцима који отварају нова радна места, ради запошљавања незапослених лица са евиденције Националне службе за запошљавање (у даљем тексту: Национална служба), у трајању од најмање 12 месеци, са пуним радним временом. Субвенција за отварање нових радних места се одобрава послодавцима у једнократном износу од **150.000,00** динара по новоотвореном радном месту.

**II УСЛОВИ И ДОКУМЕНТАЦИЈА ЗА ПОДНОШЕЊЕ ЗАХТЕВА**

**Услови за подношење захтева**

**Право на субвенцију за отварање нових радних места послодавац може остварити под условом**:

- да није смањивао број запослених у последња три месеца која претходе месецу у

коме је поднет захтев, осим у случају нормалне флуктуације запослених;

- да над њим није покренут стечајни, односно ликвидациони поступак;

- да је уредно измирио обавезе по основу доприноса за обавезно социјално осигурање за запослене, за последња три месеца која претходе месецу у коме је поднет захтев;

Право на субвенцију за отварање нових радних места не могу остварити послодавци:

- за заснивање радног односа са члановима уже породице (родитељ, брачни друг и деца);

- државни органи, организације и други директни и индиректни корисници буџетских средстава, задруге и удружења;

- подносиоци захтева који обављају делатност у области експлоатације угља, мењачница, коцкања и клађења и др;

- привредни субјекти у тешкоћама, у смислу члана 2 став 1 тачка 5 Уредбе о правилима за доделу државне помоћи („Службени гласник РС“, број 13/10);

- корисници средстава који нису испунили ранију уговорну обавезу према Општини;

- подносиоци захтева који запошљавају незапослена лица која су у претходном периоду од 6 месеци од дана подношења захтева била у радном односу код подносиоца захтева, односно послодавца који је оснивач или повезано лице са подносиоцем захтева.

**Документација за подношење захтева:**

- захтев на прописаном обрасцу;

- писана изјава подносиоца захтева о свим другим de minimis државним помоћима

које је добио у претходном трогодишњем фискалном периоду и да ли му је и по ком основу већ додељена државна помоћ за исте оправдане трошкове или изјава подносиоца захтева да није користио државну помоћ;

- фотокопија решења надлежног органа о упису у регистар, уколико подносилац захтева није регистрован у АПР;

- потврда банке о промету на текућем рачуну подносиоца захтева за последња три месеца која претходе месецу у коме је поднет захтев;

- доказ о обрачунатим и уплаћеним доприносима за обавезно социјално осигурање на зараде/накнаде, за последња три месеца која претходе месецу у коме је поднет

захтев (обавештење Пореске управе о поднетој појединачној пореској пријави ППППД, извод из електронске базе података Пореске управе (ЕБП-ПУРС) оверен од стране послодавца и изводи из банке као докази да су средства исплаћена у уговореном износу, као и да су уплаћени припадајући порез и доприноси);

- завршни рачун за годину која претходи години у којој се подноси захтев за програме којима се запошљава 5 и више лица, односно за привредне субјекте чији је

период пословања дужи од три године, без обзира на број лица која се запошљавају, оверен од стране Народне банке Србије (ово ограничење се не односи на подносиоце захтева који у тренутку закључења уговора доставе банкарску гаранцију);

- списак лица која се запошљавају (име, презиме, адреса и ЈМБГ).

Општина Голубац задржава право да тражи и друге доказе релевантне за одлучивање о захтеву подносиоца.

**III ПРИОРИТЕТИ ЗА ДОДЕЛУ СУБВЕНЦИЈА**

Приоритет у додели субвенције имаће: послодавци који се баве производном делатношћу.

**IV ДОНОШЕЊЕ ОДЛУКЕ**

Одлуку о избору послодаваца којима се одобравају средстава за отварање нових радних места доноси председник oпштине на предлог Комисије за спровођење мера и програма ЛАПЗ 2016, у року од 10 дана од дана истека Јавног позива.

**V ЗАКЉУЧИВАЊЕ УГОВОРА**

Општина Голубац и подносилац захтева у року до 10 дана од дана доношења Одлуке о одобравању субвенције закључују Уговор, којим се уређују међусобна права и обавезе и на основу кога се врши исплата субвенције.

Документација за закључивање уговора:

- одговарајућа средства обезбеђења уговорних обавеза;

- фотокопија картона депонованих потписа и

- писани пристанак корисника средстава и жиранта за прикупљање и обраду података о личности.

**Средства обезбеђења су следећа**:

**1. За предузетника**:

- за одобрена средства у износу до 300.000,00 динара - две истоветне бланко личне менице корисника средстава са једним жирантом, са меничним овлашћенима,

- за одобрена средства у износу од 300.001,00 до 600.000,00 динара - две истоветне

бланко личне менице корисника средстава са два жиранта, са меничним овлашћењима (уколико корисник средстава није у могућности да обезбеди менице као средство обезбеђења за износе до 600.000,00 динара, може приложити било које од наведених додатних средстава обезбеђења),

- за одобрена средства у износу од 600.001,00 динара до 1.500.000,00 динара – две истоветне бланко личне менице корисника средстава са два жиранта са меничним овлашћењима и додатно средство обезбеђења по избору:

-хипотеку првог реда на непокретности двоструко веће вредности од износа субвенције или

-заложно право на покретним стварима троструко веће вредности од износа субвенције или

-гаранцију банке у вредности износа субвенције или

-уговорно јемство.

**2. За правно лице:**

- за одобрена средства у износу до 600.000,00 динара - две истоветне бланко соло менице са меничним овлашћењима или једно од наведених додатних средстава обезбеђења;

- за одобрена средства у износу од 600.001,00 динара до 1.500.000,00 динара – две истоветне бланко соло менице са меничним овлашћењима и додатно средство обезбеђења по избору:

-хипотека првог реда на непокретности двоструко веће вредности од износа субвенције или

-заложно право на покретним стварима троструко веће вредности од износа субвенције или

-гаранцију банке у вредности износа субвенције.

Жирант може бити свако пословно способно физичко лице, не старије од 65 година, које има редовна месечна примања на име зараде или пензије, независно од висине примања, као и физичко лице које самостално обавља делатност (предузетник).

Покретна имовина која је предмет ручне залоге мора бити осигурана најкраће у периоду трајања уговорне обавезе и полиса осигурања винкулирана (пренето право коришћења) у корист Општине Голубац. Предмет заложног права на покретној имовини не могу бити возила.

**VI ОБАВЕЗЕ ПОДНОСИОЦА ЗАХТЕВА НАКОН ЗАКЉУЧЕЊА УГОВОРА**

**Након закључења уговора подносилац захтева дужан је да**:

1) **закључи уговор о раду са незапосленим лицем, са пуним радним временом, у трајању од најмање 12 (дванаест) месеци од дана заснивања радног односа и**

2) **измирује обавезе по основу пореза и доприноса за обавезно социјално осигурање у складу са законом**.

У случају да пре истека времена од 12 месеци лицу из уговора, из објективних разлога, престане радни однос, послодавац је дужан да у року од 30 дана од дана престанка радног односа запосли друго незапослено лице. Корисник средстава дужан је да ангажује раднике са територије општине Голубац (евиденција НСЗ – филијала Пожаревац, одељење Голубац).

У случају да корисник средстава не реализује обавезе дефинисане уговором дужан је да врати износ субвенције за нереализовани део уговорне обавезе, увећан за износ затезне камате од дана уплате средстава.

**VII ОСТАЛЕ ИНФОРМАЦИЈЕ**

Захтев сe подноси Општини Голубац непосредно или путем поште, на прописаном обрасцу. Захтев се може добити на писарници Општинске управе Општине Голубац или преузети са званичне интернет презентације општине Голубац - www.golubac.org. rs .

Јавни позив је отворен 15 (петнаест) дана од дана објављивања на званичнoj интернет презентацији општине Голубац , огласним таблама општине Голубац и НСЗ или до утрошка средстава предвиђених за ове намене.

Све додатне информације могу се добити у Општини Голубац.

Непотпуна документација неће се узимати у разматрање.